## L’IVC presenta en els teatres Principal i Rialto de València l’espectacle ‘Nínive’ i el circ ‘Qoroq’

*** *Nínive* de Guadalupe Sáez, guardonada en els Premis Teatrals Jesús Domínguez, s’estrenarà per la companyia La Familia Política en el Teatre Rialto
* En el Principal es podrà vore *Qoroq*, una poètica proposta de circ i equilibris guanyadora del premi al millor espectacle de circ 2024 en el festival TAC**

La Conselleria d’Educació, Cultura, Universitats i Ocupació a través de l’Institut Valencià de Cultura, presenta esta setmana en els teatres Principal i Rialto de València dos espectacles premiats de caràcter molt diferent però amb una part poètica i íntima comuna: *Nínive* i *Qoroq*.

El primer és una estrena de l’autora Guadalupe Sáez, *Nínive*, que serà portat a escena per la companyia valenciana La Familia Política del 24 al 27 d’octubre en el Teatre Rialto de València, que comptarà, a més, amb un col·loqui amb el públic després de la funció matinal del dia 24.

Es tracta d’un relat familiar amb ones de ficció d’una neta que decidix visitar la història del seu avi banyada per les aigües del Mediterrani. El text, guardonat en els Premis Teatrals Jesús Domínguez, és una història de rendicions, una història de covardia i de naufragis.

Segons la seua autora, “és també un vaixell enmig del mar Mediterrani, una ciutat de l’Iraq i la recepta d’unes natilles. És el meu avi i soc jo, la seua història i la meua”.

*Nínive* és un text escrit a mig camí entre diverses riberes dins de la residència internacional d’escriptura Taller Contaminant per a l’escriptura d’una peça sobre el Mediterrani.

Interpretat per Mertxe Aguilar, Pau Gregori i Sandra Sasera i dirigit per Kika Garcelán, el públic podrà vore una obra de teatre documental, una autoficció que aspira a ser un relat universal en el qual qualsevol persona puga vore’s reflectida.

**Circ en el Principal**

D’altra banda, en el Teatre Principal de València es podrà vore, del 25 al 27 d’octubre, *Qoroq* de Kolektiv Lapse Cirk, una poètica proposta amb música en directe construïda a partir de l’equilibri entre el sensible i la força física.

*Qoroq* és un espectacle de circ i equilibris en un espai escènic construït amb bigues de fusta i música en escena; un joc entre dos personatges que, a base de complicitat, confiança i treball en equip, arriben molt lluny i generen equilibris inimaginables.

Amb la suma d’estos elements, la peça aprofundix en la creació d’un univers a través de la construcció/destrucció dels materials i els recursos disponibles en l’escena.

L’obra, interpretada per Tomas Vaclaveck, David Díez Méndez / Rémi Lebocey i Sasha Agranov i dirigida per Joan Catalá va obtindre el premi en 2024 al millor espectacle de circ en el Festival Internacional de Teatro y Artes de Calle de Calle de Valladolid (TAC).

Les entrades es poden adquirir en les taquilles del teatre, així com en la [taquilla en línia](https://taquilla.ivc.gva.es/janto/main.php).

Fecha: 22/10/2024